Scriptura: Hoe om jou kind te leer van God
02 Julie 2017
"Hoor, Israel, die HERE onse God is 'n enige HERE. Daarom moet jy die HERE jou God liefhê met jou hele hart en met jou hele siel en met al jou krag. En hierdie woorde wat ek jou vandag beveel, moet in jou hart wees; en jy moet dit jou kinders inskerp en daaroor spreek as jy in jou huis sit en as jy op pad is en as jy gaan lê en as jy opstaan." - Deuteronomium 6:4-7
Deut. 6:7| "Jy moet dit inskerp by jou kinders..."
Wat die Bybel hier bedoel met "inskerp", is soos wanneer iemand met 'n hamer en 'n bytel woorde op 'n stuk klip of op 'n stuk marmer inkap en ingrafeer. Jy kan jou net indink hoe harde werk dit moet wees. Om woorde in klip te kap, vat lank. 'n Mens moet herhaaldelik die byteltjie heen en weer skuif, saggies kap, soms harder kap. Geduldig vorm mens die woorde. Dit is fyn, herhalende en geduldige werk om woorde in klip te sit.
Meeste van ons was al in ou begraafplase, waar daar nog stokou grafstene staan, van honderde jare gelede. Sommige van die stene het al omgeval en ander het al gebreek. Maar meestal is baie van die woorde en sinne op hierdie grafstene nog baie leesbaar. As jy bietjie die stof afblaas en met jou hand die vuilgoed wegvee, staan die woorde nog net so duidelik daar soos die dag toe dit ingekap is! Kyk byvoorbeeld ook na ou monumente wat uit klip gekap is (iets soos die Sfinks in Egipte) - dit staan vir jare en jare!
Nou om die woorde van God in te skerp by jou kinders, is soos om woorde in so 'n granietblok in te grafeer. Dit is fyn, geduldige werk. Om die woorde van God by jou kinders in te skerp, beteken letterlik om die woorde te herhaal. Om dit oor-en-oor te sê. Die kind leer deur herhaling.
Die Here se Naam moet geloof en geprys word vir ewig en ewig - hiervoor moet Sy Woord in die mond en hart van ons kinders leef!
"Jy moet...met jou kinders daaroor praat as jy in jou huis is en as jy op pad is, as jy gaan slaap en as jy opstaan."
Vers 7 gaan verder en sê praat met jou kinders as jy op die pad is - dit is informele onderrig.
As jy die Here liefhet, met jou hele hart, siel en al jou krag - skerp dan Sy Woord in by jou kinders, deur formele, informele en roetine onderrig.